Tolong jelaskan mengenai Kaisar Xianfeng dalam bahasa jawa

Kaisar Xianfeng (Hanzi: 咸丰, 17 Juli 1831-22 Agustus 1861) ya iku maharaja Manchu ka-9 lan maharaja ka-7 saka Dhinasti Qing wiwit bangsa minoritas iku nguwasani Tiongkok. Dhèwèké nguwasani papréntahan wiwit taun 1850 nganti tekan taun 1861. Papréntahané ya iku dadi kemundurané saka bangsa Tiongkok amarga ora kuwawa anggoné ngadhepi rongrongan bangsa-bangsa asing lan korupsi kang ana ing tataran papréntahan. Xianfeng mati kanthi kaanan kang mesakaké ya iku ana ing pasanggrahan ratu ing Chengde, Hebei sawisé minggat saka kutha krajan nalika ana serangan saka bangsa kulon ing Beijing.

Xianfeng lair ajeneng Aisin Gioro Yizhu (爱新觉罗奕詝) ana ing Pura Mangsa Katiga Lawas/ Taman Yuanming, 8 km sisih kulon sagara témbok kutha Béijing. Dhèwèké ya iku putra ka-4 Maharaja Daoguang lan Selir Quan (suku Manchu trah Niuhuru). Selir Quan dhéwé diangkat dadi permaisuri nalika taun 1834 lan luwih kondhang agelar anumerta Permaisuri Xiaoquan Cheng.

Yizhu duwé intelektual kang apik lan uga ngluwihi sadulur-seduluré. Sawijining dina nalika bapaké arep nguji dhèwèké lan uga adhiné, Yixin, kanggo milih jeneng kang trep kanggo nerusaké singgasana. Yixin njawab kabèh pitakon babagan tata nagara déning bapaké kanthi luwes. Sadurungé teka ing bagéané Yizhu, guruné, Du Shoutian kang weruh yèn ing babagan pulitik dhèwèké kalah saka adhine, mènèhi pitutur supaya bisaa njawab sacukupé apa kang ditakonaké.